b'\n_START_ARTICLE_\nNoise\n_START_SECTION_\nVarhaiset juuret\n_START_PARAGRAPH_\nNoisen ja industrialin juuret ovat 1900-luvun alussa, jolloin eurooppalaiset taiteilijat tekiv\xc3\xa4t ensimm\xc3\xa4isi\xc3\xa4 kokeilujaan perinteisen tonaalisen musiikin rajojen rikkomisessa. Vuonna 1913 futuristinen taidemaalari Luigi Russolo julisti teoksessaan H\xc3\xa4lyjen taide perinteisen melodisen musiikin kaavojen olevan rajoittavia, ja ett\xc3\xa4 teollinen vallankumous on antanut ihmiselle kyvyn arvostaa monimutkaisempia \xc3\xa4\xc3\xa4ni\xc3\xa4. H\xc3\xa4n visioi tulevaisuuden musiikin perustuvan tehtaiden ja koneiden \xc3\xa4\xc3\xa4niin. Samana vuonna Russolo suunnitteli ja rakensi erilaisia \xc3\xa4\xc3\xa4ni\xc3\xa4 luovia melukoneita nimelt\xc3\xa4\xc3\xa4n Intonarumori ja s\xc3\xa4velsi niille teoksen Gran Concerto Futuristico._NEWLINE_Samoihin aikoihin s\xc3\xa4velt\xc3\xa4j\xc3\xa4 Arnold Sch\xc3\xb6nberg pohti kirjassaan Harmonielehre (1911), ett\xc3\xa4 musiikki voisi perustua yht\xc3\xa4 hyvin dissonanssiin eli riitasointuihin kuin konsonanssiin (Emanzipation der Dissonanz). T\xc3\xa4llaisten ajatusten inspiroimana 1920-luvulle tultaessa jo useat s\xc3\xa4velt\xc3\xa4j\xc3\xa4t kuten Edgard Var\xc3\xa8se ja George Antheil olivat rakentaneet mekaanisia musiikkikoneita. 1930\xe2\x80\x931940-luvulla John Cage ja Lou Harrison s\xc3\xa4velsiv\xc3\xa4t musiikkia romuraudasta rakennetuille koneille, ja 1940-luvulla Pierre Schaeffer loi termin konkreettinen musiikki, musique concr\xc3\xa8te._NEWLINE_N\xc3\xa4m\xc3\xa4 varhaiset kokeilut eiv\xc3\xa4t musiikillisesti juuri muistuta nykyist\xc3\xa4 noisea tai industrialia mutta loivat silti pohjaa niiden syntymiselle.\n_START_SECTION_\n1970\xe2\x80\x931980-luvuilta nykyaikaan\n_START_PARAGRAPH_\nNykymuotoinen noise alkoi muotoutua 1970-luvulla, kun joka kotiin levinneiden \xc3\xa4\xc3\xa4nitysv\xc3\xa4lineiden my\xc3\xb6t\xc3\xa4 syntynyt, punk-kulttuuria ja dadaa ihaileva industrial-musiikki kehittyi yh\xc3\xa4 meluisammaksi. Amerikkalainen Boyd Rice aloitti 1975 kokeilut "raa\'alla \xc3\xa4\xc3\xa4nell\xc3\xa4" s\xc3\xa4velt\xc3\xa4misen kanssa. H\xc3\xa4n muun muassa yhdisti tuulettimen s\xc3\xa4hk\xc3\xb6kitaraan ja k\xc3\xa4ytti s\xc3\xa4hk\xc3\xb6ist\xc3\xa4 keng\xc3\xa4nkiillotinta soittimena. 1980-luvun alussa noise-nimike yleistyi ja genren japanilaiset pioneerit julkaisivat ensimm\xc3\xa4iset levyns\xc3\xa4 vieden ilmaisua yh\xc3\xa4 aggressiivisempaan suuntaan. Japanilainen noise-musiikki ("japanoise") on yh\xc3\xa4 erityisen tunnettua.\n_START_SECTION_\nUlkomusiikillinen kulttuuri ja tematiikka\n_START_PARAGRAPH_\n\xc3\x84\xc3\xa4rip\xc3\xa4\xc3\xa4n noise saattaa olla teemoiltaan usein tarkoituksellisen provosoivaa. Esimerkiksi Whitehousen tuotannossa toistuvia teemoja ovat seksuaalinen v\xc3\xa4kivalta, sadismi ja naisviha. Toisaalta skenen tunnetuimpiin tekij\xc3\xb6ihin kuuluva Merzbow kannattaa PETA-j\xc3\xa4rjest\xc3\xb6\xc3\xa4 ja levyill\xc3\xa4 on el\xc3\xa4insuojeluteemoja._NEWLINE_Noisea tehd\xc3\xa4\xc3\xa4n edelleen usein analogisesti kasetti- ja kelanauhureilla ja julkaistaan vinyyleill\xc3\xa4 sek\xc3\xa4 kaseteilla.'